Virginia-grondgryp: ‘Aanhitser’ vasgetrekSowat 600 grondbesetters het Maandagoggend op ŉ plaas net buite Virginia opgedaag, die veld begin brand en erwe vir hulself uitgemeet (6 Augustus 2018). Foto: Verskaf. Die vermeende raadslid (40) wat glo vir grondbesetters in die Vrystaat toestemming gegee het om Andries Pienaar se plaas net buite Virginia te beset, is Dinsdagaand vasgetrek. Kol. Thandi Mbambo, woordvoerder van die polisie, het dié nuus aan Maroela Media bevestig. “Hy is Dinsdagaand ingevolge die Wet op Reëling van byeenkomste in hegtenis geneem,” het Mbambo gesê. Sy het bygevoeg sy naam sal bekendgemaak word sodra hy Woensdag in die Virginia-landdroshof op aanklag van betreding verskyn. Intussen het Gerda Pienaar, Andries Pienaar se vrou, aan Maroela Media bevestig dat die situasie op die plaas tans baie kalm is. Volgens haar is daar geen strukture opgerig nie en kwyt die polisie hul uiters goed van hulle taak. “Die regte kanale is gevolg en die polisie het die saak hanteer,” het Pienaar gesê. Daar is volgens haar ook gistermiddag in die Vrystaatse hooggeregshof ŉ dringende hofinterdik bekom om besetters te verhoed om nie een van hul drie plase, Dora, Christiana en Mooiuitzig, wat aangrensend tot die Meloding-nedersetting geleë is, te betree nie. Sy sê dit was nie intussen nodig om enige addisionele veiligheidsmaatreëls op die plase te implementeer nie. Maroela Media het vroeër berig sowat 600 grondbesetters het Maandagoggend op Christiana net buite Virginia opgedaag, die veld begin brand en erwe vir hulself uitgemeet. Elf persone het Dinsdag in die Virginia-landdroshof verskyn op aanklag van betreding. Mbambo het gesê twee van die persone is vrygelaat op borgtog van R500 elk en nege verdagtes se aansoek om borgtog is afgekeur omdat hulle nie hul nasionaliteit kon bewys nie. Die saak is tot 14 Augustus uitgestel.